b"\n_START_ARTICLE_\nLarvikita\n_START_SECTION_\nEtimologia\n_START_PARAGRAPH_\nEl nom prov\xc3\xa9 del poble de Larvik (Noruega), on es va descriure la roca tipus. En aquest indret s'exploten diverses pedreres de larvikita.\n_START_SECTION_\nUsos\n_START_PARAGRAPH_\nLa larvikita \xc3\xa9s apreciada per l'aspecte que presenta en ser polida i per la labradoresc\xc3\xa8ncia que presenten els cristalls de feldespat. S'empra com a pedra ornamental per a la construcci\xc3\xb3 de fa\xc3\xa7anes, sobretot d'edificis comercials o oficials, aix\xc3\xad com de taulells de cuina o banys. Molts cops s'anomena en la ind\xc3\xbastria de la construcci\xc3\xb3 o en decoraci\xc3\xb3 com a granit blau o granit nacrat blau (de l'angl\xc3\xa8s Blue Pearl Granite), tot i que aquests termes no s'ajusten a la seva descripci\xc3\xb3 cient\xc3\xadfica.\n_START_SECTION_\nJaciments i formaci\xc3\xb3\n_START_PARAGRAPH_\nLa larvikita es troba al bat\xc3\xb2lit de Larvik (tamb\xc3\xa9 conegut com a Complex Plut\xc3\xb2nic de Larvik, al Rift d'Oslo, envoltat de gneissos. La larvikita es troba tamb\xc3\xa9 al Complex Alcal\xc3\xad del Llac Killala (Ont\xc3\xa0rio, Canad\xc3\xa0). Les intrusions de larvikita a Noruega formen part d'un conjunt de roques \xc3\xadgnies que es varen empla\xc3\xa7ar durant el Permi\xc3\xa0, associades a la formaci\xc3\xb3 del Rift d'Oslo. La cristal\xc2\xb7litzaci\xc3\xb3 dels feldespats ternaris indica que la roca va comen\xc3\xa7ar a cristal\xc2\xb7litzar en condicions d'escor\xc3\xa7a inferior."